এদিকে কিছু সংবাদমাধ্যমে খবর বেরুচ্ছে যে, নির্বাচনে অংশ নেওয়ার প্রশ্নে বিএনপিতে দ্বিধা-বিভক্তি ক্রমশই স্পষ্ট হয়ে উঠছে। শীর্ষ নেতাদের একটি অংশ বেগম জিয়াকে ছাড়াই নির্বাচনে যেতে ইচ্ছুক। আর অপর অংশটি দলীয় চেয়ারপারসনের মুক্তি ছাড়া নির্বাচনে কোনোভাবেই অংশ নিতে রাজি নয়। তারা এ মুহূর্তে নির্বাচনের চেয়ে চেয়ারপারসনের মুক্তির আন্দোলনকেই প্রাধান্য দিচ্ছেন। তা ছাড়া তারা নির্বাচনকালীন নির্দলীয় নিরপেক্ষ সরকার ছাড়া নির্বাচনে অংশ না নেওয়ার প্রশ্নে অনড়। তাদের বক্তব্য হলো, শেখ হাসিনার সরকারের অধীনেই যদি নির্বাচনে যেতে হয়, তাহলে ২০১৪ সালে কেন যাওয়া হলো না? ওই নির্বাচন বর্জন করে যে আন্দোলন করা হয়েছিল, তাতে যেসব নেতাকর্মী নিহত-আহত হয়েছে, জেল খেটেছে, তাদের সেই ত্যাগের কী মূল্য থাকল? বিএনপির অধিকাংশ নেতাকর্মী মনে করেন, নির্দলীয় সরকার ছাড়া নির্বাচনে অংশ নিয়ে দলটির কোনো লাভ হবে না।